Antanas Sučila

Antanas Sučila (1917 m. vasario 20 d. Panevėžio apskritis, Pušaloto valsčiaus Dikonių kaime – 2017 m. birželio 12 d. Vilniuje) – Lietuvos gydytojas, habilituotas medicinos mokslų daktaras, Vilniaus universiteto profesorius, krūtinės chirurgijos Lietuvoje pradininkas.

 Biografija 
Gimė 1917 m. vasario mėn. 20 d. Panevėžio apskr. Pušaloto valsčiaus Dikonių kaime, 4 vaikų šeimoje (kartu su broliu Jurgiu ir dviem seserimis – Anele ir Ona).

Baigęs pradžios mokyklą ir gimnaziją, nuo 1936 m. rudens studijavo Vytauto Didžiojo universiteto Medicinos fakultete. 1939 m. atliko vienerių metų privalomą karinę tarnybą, kurią baigęs tęsė medicinos studijas. Išlaikęs valstybinius egzaminus ir atlikęs gydytojo praktiką, 1943 m. dirbo Baisogaloje, o nuo 1944 m. gegužės mėn. – Panevėžio ligoninės chirurgijos skyriuje.

Nuo 1945 m. vasario 10 d. paskirtas į Vilniaus „Raudonojo Kryžiaus“ ligoninės (nuo 2002 m. pervadinta į Vilniaus Centro universitetinė ligoninė, 2003–2013 m. – Vilniaus universiteto ligoninės Santariškių klinikų Centro filialas) chirurgijos skyrių.

Nuo 1946 m. sausio mėn. 1d. tapo VU Medicinos fakulteto chirurgijos katedros asistentu. Dirbo pedagoginį ir chirurgo darbą „Raudonojo Kryžiaus“ chirurgijos skyriuje.

1946 m. – 1951 m. papildomai dirbo ir kraujo perpylimo Vilniuje punkto, kuris buvo atidarytas chirurgijos skyriaus patalpose, vedėju.

1954–1963 m. papildomai dirbo ir Respublikinio tuberkuliozės instituto chirurgijos skyriaus pradžioje gydytoju, o vėliau vedėju. Ten įdiegė plaučių rezekcijos operacijas plaučių tuberkulioze sergantiems ligoniams.

Plaučių chirurgijos temomis 1964 m. apgynė medicinos daktaro disertaciją ir 1973 m. habilituoto daktaro disertaciją.

Nuo 1967 m. docentas, nuo 1976 m. profesorius.

1972–1988 m. vadovavo Vilniaus universiteto medicinos fakulteto chirurgijos katedrai.

Žmona Ona Sučilienė (Pakėnaitė) – med. sesuo, sūnūs Mykolas Sučila ir Juozas Sučila.

 Mokslinė veikla ir pasiekimai 
Dirbdamas bendrosios chirurgijos klinikoje, kurioje reikėjo teikti chirurginę pagalbą pilvo, galūnių, kaklo, galvos ligomis sergantiems bei traumos ištiktiems žmonėms, specializavosi ir plaučių, širdies, stemplės chirurgijoje. Įdiegė plaučių, stemplės ir kai kurias širdies operacijas.

A.Sučila buvo pirmasis Lietuvoje 1953 m. padaręs perikardektomijos operaciją dėl karcinozinio perikardito bei pirmasis Lietuvoje 1956 m. zondavo širdį. Jam vadovaujant buvo išugdyti krūtinės chirurgai, dabar dirbantys Vilniaus universiteto ligoninės Santariškių klinikų Krūtinės ląstos skyriuje (R.Janilionis, A.Kybartas, V.Gruslys, A.Žilinskas) bei užsienyje (V. Nekrašas).http://www.santa.lt/index.php?option=com_content&view=article&id=208&catid=67&Itemid=129

Nuo 1958 metų pradėjo daryti mitralinio ir aortos vožtuvų praplatinimo operacijas.

Vienas ir su bendradarbiais parašė ir paskelbė spaudoje knygas: Plaučių patologija ir jų chirurginis gydymas“ (Vilnius, 1977), „Chirurgija“ (su kt., Vilnius, 1984), „Ūminės chirurginės pilvo ligos“(Vilnius, 1987), „Deontologija chirurgijoje“ (Vilnius, 1998)Antanas Sučila. // Visuotinė lietuvių enciklopedija. − Vilnius, 2012. − T. 22, p. 644.. Be to, paskelbė daugiau nei 190 mokslinių straipsnių bei santraukų.

 Visuomeninė veikla 
Vilniaus chirurgų mokslinės draugijos narys, buvo jos pirmininkas. Lietuvos širdies ir krūtinės chirurgų mokslinės draugijos narys, valdybos narys, garbės narys. Tėvynės sąjungos partijos ir jos Medikų klubo narys. Krašto apsaugos bičiulių klubo narys. Lietuvos asociacijos „Kovos už žmogaus gyvybę“ atnaujintos Hipokrato priesaikos signataras. Lietuvių katalikų mokslo akademijos narys.

 Įvertinimai 
 1965 m. Lietuvos SSR nusipelniusio gydytojo vardas.
 1977 m. ir 1979 m. LSSR AT garbės raštai.
 1977 m. Vilniaus chirurgų mokslinės draugijos garbės ženklas.
 1995 m. Didžiojo Lietuvos kunigaikščio Gedimino Karininko kryžius.
 1998 m. Už nuopelnus Vilniaus m. Šv. Kristoforo statulėlėhttp://www.vilnius.lt/index.php?1206986712.
 2001 m. Lietuvos krašto apsaugos bičiulių klubo padėka už nenuilstamą, aktyvų darbą Lietuvos kariuomenės, visuomenės ir valstybės stiprinimui.
 2005 m. Lietuvos krašto apsaugos bičiulių klubo garbės nario vardas.
 2006 m. Nusipelniusio Lietuvos gydytojo vardas ir nusipelniusio Lietuvos gydytojo garbės ženklas.
 2008 m. LR Sveikatos apsaugos ministerijos (minint pirmosios uždaros širdies operacijos 50 metų jubiliejų) padėkos raštas už pasiaukojamą darbą mokslo ir Lietuvos žmonių gerovės labui.
 2009 m. VU Medicinos fakulteto akademinės bendruomenės vardu fakulteto dekanės sveikinimas Vilniaus chirurgų brolijos 500 metų jubiliejaus proga ir dėkojimas už reikšmingą ilgametį pedagoginį ir mokslinį darbą, svarų indėlį rengiant Lietuvos medikus ir garsinant Vilniaus chirurgų brolijos vardą.
 2010 m. Vilniaus miesto 1-jo laipsnio medalis: „Už nuopelnus Vilniui ir Tautai“.

 Šaltiniai 

 Nuorodos 
 http://www.lrt.lt/mediateka/irasas/162567/ryto_suktinis_su_zita_kelmickaite
 http://www.lrt.lt/mediateka/irasas/1013632283/toks_gyvenimas_su_zita_kelmickaite_2017_03_01_15_05  
 http://www.xxiamzius.lt/numeriai/2007/03/21/laikzmon_03.html  
 http://www.zurnalai.vu.lt/lietuvos-chirurgija/article/view/2373 
 http://www.vilnijosvartai.lt/personalijos/antanas-sucila/ 
 http://www.llks.lt/Sucila.htm  

Kategorija:Lietuvos didžiojo kunigaikščio Gedimino ordino kavalieriai
Kategorija:Lietuvos mokslininkai
Kategorija:Lietuvos gydytojai